**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Σεπτεμβρίου 2021, ημέρα Τρίτη και ώρα 10.25΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση της από 26.7.2021 τροποποίησης και αντικατάστασης της από 3.6.2019 επιμέρους Σύμβασης Δωρεάς για το Έργο VI της από 6.9.2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της και άλλες επείγουσες διατάξεις για την αντιμετώπιση της πανδημίας του κορωνοϊού COVID-19». (2η συνεδρίαση  - ακρόαση εξωκοινοβουλευτικών προσώπων).

 Στη συνεδρίαση παρέστησαν ο Υπουργός Υγείας, κ. Αθανάσιος Πλεύρης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.:Μιχάλης Γιαννάκος, Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων, Άννα Μαστοράκου, Α΄ Αντιπρόεδρος του Πανελλήνιου Ιατρικού Συλλόγου, Απόστολος Βαλτάς, Πρόεδρος του Πανελλήνιου Φαρμακευτικού Συλλόγου, Σταύρος Κολοβός, εκπρόσωπος της Πανελλήνιας Συντονιστικής Επιτροπής των 4000 συμβασιούχων στην υγεία με το πρόγραμμα ΟΑΕΔ και μέλος του Δ.Σ. του Συλλόγου Εργαζομένων ΕΚΑ (εθνικού κέντρου αποκατάστασης), Χριστιάννα Μουρούζη, Υπεύθυνη Ανθρωπιστικών Υποθέσεων στο Ελληνικό Τμήμα των Γιατρών Χωρίς Σύνορα, Αναστάσιος Υφαντής, Επιχειρησιακός Διευθυντής Γιατροί του Κόσμου και Αθανάσιος Κοντογιάννης, Γενικός Διευθντής, Αντιπρόεδρος του Συλλόγου «Εθελοντικής Διακονίας Ασθενών».

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Λοβέρδος Ιωάννης, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Μάρκου Κωνσταντίνος, Πολάκης Παύλος, Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Ζαχαριάδης Κωνσταντίνος, Μπαλάφας Ιωάννης, Ξανθός Ανδρέας, Τριανταφυλλίδης Αλέξανδρος (Αλέκος), Φωτίου Θεανώ, Αχμέτ Ιλχάν, Μπαράν Μπουρχάν, Πουλάς Ανδρέας, Γιαννακοπούλου Νάντια, Κατσώτης Χρήστος, Λαμπρούλης Γεώργιος, Αθανασίου Μαρία, Ασημακοπούλου Σοφία-Χάιδω και Απατζίδη Μαρία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση της από 26.7.2021 τροποποίησης και αντικατάστασης της από 3.6.2019 επιμέρους Σύμβασης Δωρεάς για το Έργο VI της από 6.9.2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της και άλλες επείγουσες διατάξεις για την αντιμετώπιση της πανδημίας του κορωνοϊού COVID-19».

Σήμερα πραγματοποιείται η 2η συνεδρίαση, όπου έχουμε την ακρόαση των φορέων.

Τον λόγο έχει ο κ. Μιχάλης Γιαννάκος, Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων.

**ΜΙΧΑΛΗΣ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων)**: Οι δωρεές είναι μία ανάσα για το σύστημα, όμως, δυστυχώς, δεν μπορούν να λύσουν τις παθογένειες του συστήματος στο σύνολό τους, της υποχρηματοδότησης και της υποστελέχωσης.

Δυστυχώς, οι δημόσιες δαπάνες υγείας παραμένουν στο 5% του ΑΕΠ, το χαμηλότερο ποσοστό από τις χώρες της Ευρωπαϊκής Ένωσης. Παρά την πανδημία, οι προϋπολογισμοί των νοσοκομείων είναι ελλειμματικοί. Οι ληξιπρόθεσμες υποχρεώσεις τους είναι πάνω από 1 δις ευρώ, με αποτέλεσμα να μην μπορούν να διενεργήσουν διαγωνισμούς, προκειμένου να βελτιώσουν τις υποδομές και τον εξοπλισμό τους.

Καλοδεχούμενες, λοιπόν, οι δωρεές αρκεί να μην αλλοιώνεται ο δημόσιος χαρακτήρας του συστήματος, όπως πρόσφατα συνέβη με το Νοσοκομείο Κομοτηνής, που μετατράπηκε σε νομικό πρόσωπο ιδιωτικού δικαίου, αρκεί να υπάρχει το απαραίτητο μόνιμο προσωπικό, προκειμένου να λειτουργεί ο εξοπλισμός, διότι, σήμερα, έχουμε θεραπευτικά μηχανήματα σύγχρονα από δωρεές που δεν λειτουργούν ή λειτουργούν λίγες ώρες, έχουμε διαγνωστικά μηχανήματα, που δεν λειτουργούν, έχουμε ακόμη και Μονάδες Εντατικής Θεραπείας, όπως στο «Παπανικολάου» από δωρεές, που δεν λειτουργούν, λόγω έλλειψης προσωπικού.

Πέρυσι, σαν χθες, είχαμε τρεις θανάτους από τον κορονοϊό και 68 στις ΜΕΘ και με έξι εκατομμύρια εμβολιασμούς φέτος, είχαμε χθες, 48 θανάτους και 323 στις ΜΕΘ. Αυτό σημαίνει ότι κάτι δεν γίνεται καλά στο επίπεδο της πρόληψης. Η πρόληψη παρέχεται δωρεάν και με πειθώ και όχι με εξαναγκασμό και είδαμε ότι και στο μέτρο της υποχρεωτικότητας εμβολιασμού του υγειονομικού προσωπικού δεν είχαμε τα αποτελέσματα, που επιδίωκε η Πολιτεία.

Αποτιμώντας το μέτρο ένα μήνα μετά, έχουμε στείλει ένα αρνητικό μήνυμα στην κοινωνία, με αποτέλεσμα, οι εμβολιασμοί να καθηλωθούν στην κοινότητα. Αρκεί να πούμε ότι οι εμβολιασμοί εχθές ήταν λιγότεροι από 10.000. Την αναμνηστική δόση, την τρίτη δόση, την έκαναν χίλιοι εκατόν ενενήντα τρεις πολίτες. Έστειλε εφτά χιλιάδες (7.000) υγειονομικούς πρώτης γραμμής σε διαθεσιμότητα, σε αναστολή καθηκόντων, χωρίς ευρώ μισθό. Ακόμη και όσοι διαπράττουν κακουργηματικές πράξεις, δημόσιοι υπάλληλοι, τίθενται σε αργία και λαμβάνουν το πενήντα τοις εκατό του μισθού και ταυτόχρονα απορύθμισε πλήρως το Εθνικό Σύστημα Υγείας.

Μιλάμε για τη Θεσσαλονίκη ότι δεν έχει καμία ΜΕΘ διαθέσιμη, αυτή τη στιγμή, διότι, δυστυχώς, έφυγαν τριακόσιοι εξειδικευμένοι νοσηλευτές με αναστολή καθηκόντων και δεν μπορούν να λειτουργήσουν νέες ΜΕΘ, οι οποίες είχαν λειτουργήσει στο δεύτερο και τρίτο κύμα. Και βέβαια, όταν γίνεται κάτι, το οποίο δεν αποδίδει, το διορθώνουμε.

Ζητάμε, λοιπόν, επειδή είμαστε ο κλάδος, που έχει εμβολιαστεί, σε ποσοστό 95%, μακράν το μεγαλύτερο ποσοστό από κάθε επαγγελματική ομάδα, με δύο rapid test, να γυρίσουν οι συνάδελφοι και όχι αυτό να το βλέπουμε, ως ευκαιρία, προκειμένου να ιδιωτικοποιήσουμε το σύστημα, να φέρουμε πίσω τα συνεργεία, να συγχωνεύσουμε, να καταργήσουμε υπηρεσίες ζωτικής σημασίας.

Περιλαμβάνει, επίσης, το νομοσχέδιο διατάξεις για τους συμβασιούχους. Κάναμε μία κουβέντα με τον Υπουργό και μας είπε ότι θα ανανεωθούν οι συμβάσεις των συναδέλφων για έξι μήνες. Θέλω να σας πω ότι, οι συνάδελφοι όλοι το θεωρούν κοροϊδία, γιατί πιστεύουν ότι μετά από έξι μήνες, αν υπάρξει έλεγχος της πανδημίας, θα τους «πετάξουν στο δρόμο».

Δουλεύουν πέντε χρόνια με συνεχείς ανανεώσεις των συμβάσεων, καλύπτουν πάγιες και διαρκείς ανάγκες και η προκήρυξη σε διαγωνισμό με αυξημένη μοριοδότηση δεν τους καλύπτει, γιατί πολλοί θα βρεθούν στο δρόμο, το ζήσαμε αυτό και με προηγούμενες προκηρύξεις. Ταυτόχρονα, όταν υπηρετούν 16.000 στο σύστημα και η προκήρυξη αφορά στους 4.000, είναι σαφές πια ότι δεν καλύπτονται όλοι, ακόμη και με προκήρυξη, και πολλοί θα απολυθούν.

Εδώ και οχτώ μήνες έχει τελειώσει η επιτροπή το πόρισμά της για την ένταξή μας στα βαρέα και ανθυγιεινά επαγγέλματα. Παρότι εισηγήθηκε θετικά με τον κ. Μπεχράκη, δεν υπάρχει καμία πρωτοβουλία από την Κυβέρνηση να ενταχθούμε, όταν όλη η κοινωνία, πιστεύω και όλοι οι βουλευτές του Κοινοβουλίου, όλα τα κόμματα, έχουν πάρει σαφή θέση υπέρ της ένταξης των υγειονομικών στα βαρέα και ανθυγιεινά επαγγέλματα.

Επίσης, για τον χαρακτηρισμό των 27 συναδέλφων που έχασαν τη ζωή τους από κορονοϊό ως εργατικό ατύχημα. Δεν υπάρχει ούτε εδώ καμία πρωτοβουλία και οι οικογένειες είναι σε απόγνωση. Θα πρέπει να ληφθεί αυτό υπόψιν, γιατί αν συνέβαινε κάτι αντίστοιχο στις Ένοπλες Δυνάμεις τότε θα μιλάγαμε για ήρωες, για θύματα και θα είχαμε τακτοποιήσει ήδη το ζήτημα.

Θέλουμε, λοιπόν, να ενταχθούμε στα βαρέα και ανθυγιεινά επαγγέλματα, να μονιμοποιηθούν οι έκτακτοι και να γυρίσουν πίσω οι συνάδελφοί μας, οι 7.000, για να αποκατασταθεί η ηρεμία στο Εθνικό Σύστημα Υγείας. Με δύο rapid test την εβδομάδα και τα μέτρα προστασίας, δεν υπάρχει κανένας κίνδυνος διασποράς του ιού. Κι εμείς εγγυόμαστε ότι θα συνεχίσουμε την προσπάθεια όλοι οι συνάδελφοί μας να εμβολιαστούν, όπως το πράξαμε πρώτοι, πάνω από 90.000, και κανείς μας δεν έπαθε τίποτα.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εμείς ευχαριστούμε.

Τον λόγο έχει η κυρία Μαστοράκου, Α΄ Αντιπρόεδρος του Πανελλήνιου Ιατρικού Συλλόγου.

**ΑΝΝΑ ΜΑΣΤΟΡΑΚΟΥ (Α΄ Αντιπρόεδρος του Πανελλήνιου Ιατρικού Συλλόγου):** Σας ευχαριστώ.

Εκ μέρους του Προέδρου και του Διοικητικού Συμβουλίου του Π.Ι.Σ., ευχαριστούμε πολύ για την πρόσκληση. Εμείς χαιρετίζουμε τις δωρεές που ενισχύουν το δημόσιο σύστημα υγείας, συμφωνούμε με τα άρθρα που παρατείνουν τις συμβάσεις των γιατρών και όλα αυτά που εξυπηρετούν την πανδημία. Για παράδειγμα, οι παρατάσεις για τις συμβάσεις των οικογενειακών γιατρών, της κατ’ οίκον εξυπηρέτησης και τις συμβάσεις έργου ορισμένου χρόνου.

Θα ήθελα να σταθώ στο 31ο άρθρο, που επιτρέπει στα δημοτικά ιατρεία και στις Μη Κυβερνητικές Οργανώσεις να διενεργούν εμβολιασμούς. Να θυμίσω ότι ο εμβολιασμός είναι ιατρική πράξη. Επομένως, θα πρέπει να προβλεφθεί σε αυτή τη διαδικασία η ύπαρξη γιατρού. Η έγκριση της δράσης από τις υγειονομικές περιφέρειες, γιατί ουσιαστικά είναι μια δέσμευση του νόμου. Και εφόσον υπάρχει γιατρός που διενεργεί τους εμβολιασμούς, θα πρέπει να υπάρχει η αντίστοιχη εποπτεία από τον Ιατρικό Σύλλογο, δηλαδή από τους οικείους Ιατρικούς Συλλόγους, εγγραφή στο Σύλλογο, εννοείται ο έλεγχος των νόμιμων δικαιολογητικών των γιατρών, πτυχία κ.λπ. Και φυσικά εάν λειτουργεί ιατρείο, θα πρέπει να υπάρχει και η αντίστοιχη άδεια λειτουργίας.

Αυτό το λέμε γιατί έχουμε διαπιστώσει πάρα πολλές παραβάσεις στο παρελθόν όσον αφορά τη δράση των Μ.Κ.Ο. και θέλουμε να υπάρχει μία εποπτεία. Είχαμε στο παρελθόν πάρα πολλά προβλήματα με γιατρούς από το εξωτερικό. Ουσιαστικά υπήρχε πρόβλημα της ταυτοποίησης της ιατρικής ιδιότητας. Θέλουμε να έχουμε μία εμπλοκή σε αυτή τη διαδικασία, ώστε να ελέγχουμε ότι πραγματικά παρέχεται αξιόπιστα το έργο των εμβολιασμών.

Ένα γενικό αίτημα έχουμε αυτό το χρονικό διάστημα, που είναι το εξής: οι γιατροί της χώρας έχουν «βάλει πλάτη» στην πανδημία και αναφέρομαι κυρίως στους γιατρούς του δημοσίου τομέα. Είναι σε καθεστώς υπερεργασίας, πραγματικά εξαντλημένοι, χωρίς άδειες γιατί αναστάλθηκαν όλες οι άδειες το τελευταίο χρονικό διάστημα. Πρέπει να δοθεί μια ανάσα στο Σύστημα, αλλά και να αμείβονται με αξιοπρέπεια, οι γιατροί της χώρας, που δίνουν τον καλύτερο εαυτό και την ψυχή τους στην πανδημία.

Αναφέρομαι και στην Πρωτοβάθμια Φροντίδα Υγείας και στο νοσοκομειακό περιβάλλον. Πρέπει επιτέλους να καταλάβουμε, ότι πρέπει το μισθολόγιο να έρθει στα ευρωπαϊκά επίπεδα. Ευχαριστώ πάρα πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Απόστολος Βαλτάς, Πρόεδρος του Φαρμακευτικού Συλλόγου, για τρία λεπτά.

**ΑΠΟΣΤΟΛΟΣ ΒΑΛΤΑΣ (Πρόεδρος του Πανελλήνιου Φαρμακευτικού Συλλόγου):** Ήθελα να σας αναφέρω, ότιη αναφορά στο άρθρο 28, ως προς τις παρατάσεις του άρθρου 53, του νόμου 20.3.2020 που αφορά στην διαδικασία επανέκδοσης των γνωματεύσεων, ως προς και στην παράταση του να μην θεωρούνται τα παραπεμπτικά λόγω covid, όπως και στην παράταση των συνταγών μέχρι 31 Δεκεμβρίου του 2021, συμφωνεί απόλυτα ο Φαρμακευτικός Σύλλογος. Θα ήθελα να πω ότι είναι μια λύση, διότι καταλαβαίνετε, ότι οι συνθήκες που λειτουργούν τα νοσοκομεία υπό καθεστώς covid δεν μπορεί να ταλαιπωρούνται και να εκτίθενται οι ασθενείς με θεωρήσεις συνταγών και με περαιτέρω μετακινήσεις που πραγματικά με την παράταση απλοποιείται το σύστημα. Μην ξεχνάτε ότι το πνεύμα πιστεύω και του Πανελλήνιου Φαρμακευτικού Συλλόγου, αλλά και της κυβέρνησης είναι κάποια στιγμή να υπάρχει μόνο άυλη συνταγή και άυλη εκτέλεση της συνταγής, κάτι που προσδοκούμε ότι πρέπει να γίνει άμεσα.

Θα ήθελα με την ευκαιρία να πω, ότι όλα αυτά που αναγκαζόσαστε ή αναγκαζόμαστε να παίρνουν παρατάσεις οφείλονται σε έναν αναχρονιστικό νόμο, ένα Προεδρικό Διάταγμα του 121, του 2008, που φτιάχτηκε με συνθήκες χειρόγραφων συνταγών, ούτε καν μέσω ΗΔΙΚΑ. Θεωρώ, λοιπόν, ότι θα πρέπει η κυβέρνηση άμεσα να καλέσει τους φορείς και να προβεί σε μια αναδιάρθρωση του Προεδρικού Διατάγματος. Ένα φτιάξιμο ενός Προεδρικού Διατάγματος όσον αφορά τις υποχρεώσεις γιατρών, φαρμακοποιών, ελεγκτικών μηχανισμών, ασφαλιστικών ταμείων, δηλαδή ΕΟΠΥ και Υπουργείων, ώστε να πάμε στο επόμενο βήμα που πραγματικά απλοποιεί αυτές τις διαδικασίες που μόνο προβλήματα δημιουργούν. Θα σας πω κάτι. Υπάρχει μέσα στο Προεδρικό Διάταγμα, ότι πρέπει να μπαίνει για συνταγές του νοσοκομείου στρογγυλή σφραγίδα του νοσοκομείου. Τη στρογγυλή σφραγίδα του νοσοκομείου δεν την έχει ο γιατρός. Την έχει κάπου ταμπουρωμένη ένας υπάλληλος, σε κάποιο χώρο. Φανταστείτε, ότι θα πρέπει ο ασθενής, αφού γράψει τη συνταγή, να πάει να βρει το συγκεκριμένο υπάλληλο να βάλει τη στρογγυλή σφραγίδα.

Καταλαβαίνετε, λοιπόν, ότι αυτά είναι αναχρονιστικά και στην εποχή της άυλης συνταγογράφησης και της πλήρης αποτύπωσης του γιατρού μέσω του IP του και μέσω του στίγματος θεωρούμε, ότι αυτά είναι, όχι αναχρονιστικά, είναι προβλήματα που επιδεινώνουν καταστάσεις. Ευτυχώς που ακυρώνονται όλα αυτά λόγω κορωνοϊού, αλλά είναι μια ευκαιρία ότι κάποια στιγμή θα τα καταργήσουμε αυτά τα πράγματα και να μπορούμε να προχωρήσουμε απρόσκοπτα σε κάτι που μας δίνει τη δυνατότητα να πούμε ότι είμαστε από τις πρώτες χώρες της Ευρωπαϊκής Ένωσης που έχουμε ένα εκσυγχρονιστικό σύστημα έκδοσης και εκτέλεσης συνταγών. Αυτά ήθελα να πω. Ευχαριστώ πάρα πολύ.

**ΒΑΣΕΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Σταύρος Κολοβός, εκπρόσωπος της Πανελλήνιας Συντονιστικής Επιτροπής των 4.000 συμβασιούχων στην υγεία με το πρόγραμμα ΟΑΕΔ και μέλος του ΔΣ του Συλλόγου Εργαζομένων Εθνικού Κέντρου Αποκατάστασης, για τρία λεπτά.

**ΣΤΑΥΡΟΣ ΚΟΛΟΒΟΣ (Εκπρόσωπος της Πανελλήνιας Συντονιστικής Επιτροπής των 4000 συμβασιούχων στην υγεία με το πρόγραμμα ΟΑΕΔ και μέλος του ΔΣ του Συλλόγου Εργαζομένων του ΕΚΑ (Εθνικού Κέντρου Αποκατάστασης)):** Σας ευχαριστώ για την πρόσκληση, κ. Πρόεδρε. Για το νομοσχέδιο, εμείς, πιστεύαμε, ότι σήμερα, στις διατάξεις, θα υπάρχει μια πρόβλεψη για την παράταση των συμβασιούχων εργαζομένων. Γι’ αυτό είχαμε πει να παρέμβουμε λίγο να μιλήσουμε. Μάθαμε τελικά, ότι δεν μπήκε αυτό που είχε πει, ο κ. Πλεύρης, δηλαδή, ότι θα γίνουν παρατάσεις των επικουρικών, των προγραμμάτων του ΟΑΕΔ. Θα συζητούσα ένα άλλο, αλλά επί τη ευκαιρία δεν θα σας φάω το χρόνο.

Μιας και μας δίνεται η ευκαιρία να μιλήσουμε για δυο λεπτά,θα αναφέρω αυτό ακριβώς που είπε και ο πρόεδρος της ΠΟΕΔΗΝ ξεκινώντας, ο κ. Γιαννάκος, ότι θέλουμε να προσεχθεί το θέμα των συμβασιούχων λίγο πιο σοβαρά. Δηλαδή, έξι μήνες παράταση που είχε ανακοινώσει δεν καλύπτει κανένα συμβασιούχο, όλοι νιώθουν την εργασιακή ανασφάλεια και την αβεβαιότητα. Άνθρωποι που δουλεύουν, όπως και εμείς με το πρόγραμμα του ΟΑΕΔ 5 χρόνια και ανακοίνωσε και ο κ. Πλεύρης πως θα πάρουμε και 6ο χρόνο. Έξι χρόνια συμβασιούχοι, αυταπόδεικτα, καλύπτουμε πάγιες και διαρκείς ανάγκες στο νοσοκομείο.

Όλοι αυτοί οι συμβασιούχοι που έχουν ξεπεράσει κατά πολύ το χρονικό όριο που βάζει ο νόμος για το 24μηνο ότι κάποιοι εργαζόμενοι μπορεί να προσλαμβάνονται για πρόσκαιρες ανάγκες μέχρι 24 μήνες, εμείς είναι υπερτριπλάσιος ο χρόνος.

Έξι χρόνια συμβασιούχοι, έχουμε στείλει κατά καιρούς επιστολές και στην προηγούμενη διοίκηση του Υπουργείου, που ήταν ο κ. Ξανθός, και με τον κύριο Κοντοζαμάνη είχαμε μια πολύ καλή συνεργασία. Ευελπιστούμε να έχουμε να έχουμε και με τον καινούργιο, τον κύριο Πλεύρη, να βρεθεί μία λύση για αυτό το θέμα των συμβασιούχων, γιατί μία προκήρυξη μερικών θέσεων όπως έχει πει, 4.000 είπε συγκεκριμένα, συν 900, σε ένα σύνολο 17.000 συμβασιούχων, δεν είναι ούτε 1 στους 4.

Και θέλουμε μια διευκρίνιση ποιο είναι το χρονοδιάγραμμα και ποιο το σχέδιο της Κυβέρνησης για τους υπόλοιπους, που σταδιακά δεν θα μπαίνουν στο διαγωνισμό. Θα δοθούν παρατάσεις γι΄ αυτούς; Θα συνεχίσουν να δουλεύουν στο σύστημα μέχρι να ξαναγίνουν προκηρύξεις; Αν γίνει τελικά προκήρυξη με αυξημένη μοριοδότηση, αφού περιμένουμε την απάντηση του Συμβουλίου της Επικρατείας στο θέμα της συνταγματικότητας, γιατί είχε γίνει ένα θέμα στη 2Κ αν και κατά πόσο η αυξημένη μοριοδότηση είναι σύννομη. Αυτά θέλουμε εμείς.

Και καταλήγοντας, θέλω όλοι οι Βουλευτές που μας ακούνε, οι περισσότεροι έχουν ενημερωθεί το ξέρουν από όλα τα Κόμματα, η συντονιστική επιτροπή εμάς των συμβασιούχων έχει μιλήσει σε πολλές τηλεδιασκέψεις και με πάρα πολλούς Βουλευτές. Όλα τα Κόμματα μέχρι στιγμής έχουμε πάρει θετική εισήγηση. Δεν υπάρχει Βουλευτής που να έχουμε μιλήσει και να μην μας έχει πει ότι μετά από 5 χρόνια μπαίνοντας στο 6ο, αφού μας έχει ανακοινωθεί ήδη παράταση για 6ο χρόνο ότι καλύπτουν πάγιες ανάγκες. Όλοι δείχνουν τη διάθεση να βρεθεί μια λύση σε αυτό το θέμα οριστικά, όπως το είχε δηλώσει και ο κ. Κοντοζαμάνης στη Βουλή ότι πρέπει κάποια στιγμή να βρεθεί μια οριστική λύση, σε επερώτηση που είχε γίνει συγκεκριμένα από τον βουλευτή τον κ. Τριανταφυλλίδη.

Καταλήγοντας δε, για να το ξέρετε κάποιοι άλλοι Βουλευτές, να μην σας φάω άλλο χρόνο, έχουμε κατατεθεί κατά καιρούς από το ΄20 και μετά 3 νομοσχέδια από διάφορα Κόμματα και από το ΚΙΝ.ΑΛ. και από το Κ.Κ.Ε. τα Χριστούγεννα του ΄20 και από το ΣΥ.ΡΙΖ.Α. για μονιμοποίηση να βρεθεί λύση των συμβασιούχων αυτών, ειδικά του προγράμματος, μιλάω για το πρόγραμμα των 4.000 του ΟΑΕΔ, τροπολογίες που μπορεί να βρεθεί λύση. Αν υπάρχει δηλαδή η θέληση, όλα τα Κόμματα της Αντιπολίτευσης πιστεύω το στηρίζουν, το έχουν δείξει και έμπρακτα που έχουν καταθέσει κατά καιρούς τροπολογίες.

Ευελπιστούμε ότι η Κυβέρνηση θα το δει, αφού έχουμε χρόνο πλέον και έχουμε πάρει την 5η παράταση, μπαίνουμε στον 6ο χρόνο, να λυθεί οριστικά το θέμα μας μέσα στο ΄22.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει, η κυρία Μουρούζη.

**ΧΡΙΣΤΙΑΝΝΑ ΜΟΥΡΟΥΖΗ (Υπεύθυνη Ανθρωπιστικών Υποθέσεων στο Ελληνικό Τμήμα των Γιατρών Χωρίς Σύνορα):** Καλημέρα σας. Σας ευχαριστώ για την πρόσκληση.

Μια σύντομη τοποθέτηση. Δεν θα αναφερθούμε σε ολόκληρο το νομοσχέδιο, αλλά στο 4ο κεφάλαιο, το οποίο αφορά στην ενίσχυση του προγράμματος εμβολιασμού και τα άρθρα 28, το 29ο μέχρι και το 33ο.

Θεωρούμε ότι είναι ένα πολύ σημαντικό βήμα το ότι επεκτείνεται η χορήγησή του ΑΜΚΑ και σε άλλες κοινωνικές υπηρεσίες, όπως και η χορήγηση του ψηφιακού πιστοποιητικού. Ωστόσο, θα πρέπει να λάβουμε υπόψη τα διάφορα διοικητικά προβλήματα τα οποία λαμβάνουν χώρα που έχουμε και εμείς ως οργάνωση μέσα από το πρόγραμμα το οποίο υλοποιούμε από το Αύγουστο του ΄21 στο κέντρο της Αθήνας, όπου ουσιαστικά αιτούντες άσυλο, αναγνωρισμένοι πρόσφυγες ή και άτομα χωρίς νομιμοποιητικά έγγραφα έχουν πολλές δυσκολίες στο να έχουν την πρόσβαση τόσο στον εμβολιασμό όσο και στο πιστοποιητικό του εμβολιασμού. Αυτό σημαίνει ότι αν δεν διευθετηθούν αυτά τα ψηφιακά ουσιαστικά προβλήματα, ναι, η πρόβλεψη είναι πολύ σημαντική και δίνεται ο χώρος να μπορέσουν να αγγίξουν αυτούς τους ανθρώπους, όμως υπάρχουν πολλά προσκόμματα, οπότε αυτό θα πρέπει να ληφθεί σοβαρά υπόψη.

Και άλλο ένα σχόλιο το οποίο θα θέλαμε να κάνουμε, είναι στο άρθρο 32 που αφορά στον εμβολιασμό των πολιτών τρίτων χωρών και ιθαγενών. Ένα πολύ σημαντικό ζήτημα το οποίο άλλες ευρωπαϊκές χώρες το έχουν λύσει εδώ και πολύ καιρό, την πρόσβαση τους στον εμβολιασμό κατά του Covid για να υπάρχει και το ακαταδίωκτο.

Οι άνθρωποι αυτοί φοβούνται να προσέλθουν για τον εμβολιασμό τους, ακριβώς επειδή δεν έχουν τα απαραίτητα νομιμοποιητικά.

Είναι πολύ σημαντικό το τι προβλέπεται στο νομοσχέδιο, ωστόσο θα πρέπει τα αρμόδια Υπουργεία να κάνουν μια μεγάλη καμπάνια ενημέρωσης ώστε να ενημερωθεί ο κόσμος ότι το ότι προσέρχεσαι για τον εμβολιασμό και για την απόκτηση του πιστοποιητικού εμβολιασμού κατά του covid δεν σημαίνει και κάποια δίωξη λόγω της έλλειψης των νομιμοποιητικών έγγραφων.

Αυτά πολύ σύντομα. Ευχαριστούμε πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Υφαντής.

**ΑΝΑΣΤΑΣΙΟΣ ΥΦΑΝΤΗΣ (Επιχειρησιακός Διευθυντής «Γιατροί του Κόσμου»):** Καλημέρα σας. Ευχαριστούμε πολύ για την πρόσκληση. Καταρχάς να πούμε ότι θεωρούμε πολύ σημαντικό ότι στο πλαίσιο απόκρισης το κοινωφελές ίδρυμα «ΣΤΑΥΡΟΣ ΝΙΑΡΧΟΣ» υποστηρίζει το εθνικό σύστημα υγείας.

Από εκεί και πέρα να χαιρετίσουμε την εισήγηση αναφορικά με τα τρία άρθρα 30, 31, 32. Από την πρώτη στιγμή έναρξης της εμβολιαστικής καμπάνιας έχουμε σημειώσει και επισημάνει την αναγκαιότητα να ανοίξει ο εμβολιασμός και να είναι προσιτός στις ευάλωτες ομάδες πληθυσμού. Θεωρούμε δηλαδή ότι η πολιτεία καθυστέρησε σε αυτό, ωστόσο ακόμα και σήμερα θεωρούμε ότι υπάρχει χώρος για να αυξηθεί η κάλυψη.

Συνεπώς, το γεγονός ότι τόσο οι κοινωνικές υπηρεσίες, οι ΟΤΑ, τα κέντρα κοινότητας, τα κέντρα κράτησης μεταναστών εμπλέκονται καθώς και οργανώσεις, μη κυβερνητικές οργανώσεις, οι οποίες είναι επιχειρησιακές και δραστηριοποιούνται στην παροχή υπηρεσιών υγείας και στην ανοσοποίηση του πληθυσμού και των ευάλωτων ομάδων παραδοσιακά, όπως οι «Γιατροί του Κόσμου» τα τελευταία 30 χρόνια, θεωρούμε ότι συντελεί στην μεγαλύτερη εμβολιαστική κάλυψη του πληθυσμού και στην αύξηση στο ποσοστό.

Αυτό που πρέπει να σημειωθεί, Αναφορικά με το 32 άρθρο και θα συμφωνήσουμε με τους «Γιατρούς Χωρίς Σύνορα» είναι ότι πρέπει αυτή η δράση να συνοδεύεται από μία επικοινωνιακή καμπάνια ενημέρωσης, ευαισθητοποίησης και άμβλυνσης όποιου φόβου σύλληψης και απέλασης, διότι όπως πολύ καλά γνωρίζετε χιλιάδες ανθρώπων εργάζονται στη χώρα μας χωρίς να έχουν νόμιμες διαπιστεύσεις, τόσο εργάτες μέσα σε σπίτια όσο και στον αγροτικό τομέα.

Συνεπώς, χαιρετίζουμε αυτά τα τρία άρθρα και είμαστε στη διάθεση της πολιτείας έμπρακτα να υποστηρίξουμε την απόκριση στον covid 19. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Κοντογιάννης.

**ΑΘΑΝΑΣΙΟΣ ΚΟΝΤΟΓΙΑΝΝΗΣ (Γενικός Διευθυντής, Αντιπρόεδρος του Συλλόγου «Εθελοντικής Διακονίας Ασθενών»):** Καλημέρα σας. Αγαπητέ κύριε Πρόεδρε, αξιότιμα μέλη του ελληνικού κοινοβουλίου, αγαπητοί συνάδελφοι από τους λοιπούς φορείς ευχαριστούμε πολύ και εκ μέρους του Προέδρου και του Διοικητικού Συμβουλίου της «Ελληνικής Διακονίας Ασθενών» για την πρόσκληση, για την συμμετοχή στη συνεδρίαση της Επιτροπής. Από την σχεδόν εικοσαετή συνεργασία μας με τα νοσοκομεία της Αττικής έχουμε δει ότι τα ελληνικά νοσοκομεία έχουν κάνει πολλά βήματα εκσυγχρονισμού των υποδομών τους και των παρεχόμενων υπηρεσιών προς τους πολίτες. Οι δωρεές από τους ιδιωτικούς φορείς μπορούν να λειτουργήσουν ως κίνητρο και ως εφαλτήριο για την ανάπτυξη του ήδη παρεχόμενου έργου. Έτσι μπορεί να είναι μια ευκαιρία και η συγκεκριμένη χρηματοδότηση για την οποία μιλάμε τώρα ώστε τα συγκεκριμένα νοσοκομεία να επωφεληθούν και να κάνουν άλματα στη βελτίωση των παρεχόμενων υπηρεσιών τους.

Το κοινωφελές ίδρυμα «ΣΤΑΥΡΟΣ ΝΙΑΡΧΟΣ» στέκεται επί πολλά έτη δίπλα στο πλευρό της κοινωνίας και είναι πολύ σημαντική η συγκεκριμένη προσφορά. Επί της πρότασης του συγκεκριμένου έργου θα πρέπει να πούμε ότι είναι σημαντική η παράταση εργασίας πολλών συνανθρώπων μας. Η ανεργία δυστυχώς πλήττει την χώρα μας, οπότε όσο μπορούμε να συμμετέχουμε στη μείωση αυτού του δείκτη, αυτό είναι πολύ σημαντικό.

Επίσης, εξίσου σημαντικός είναι και ο εκσυγχρονισμός των λειτουργιών των νοσοκομείων που θα δοθεί μέσα από την υλοποίηση του συγκεκριμένου έργου, όπως για παράδειγμα η λειτουργία απομακρυσμένου κέντρου ελέγχου και διοίκησης των λειτουργιών με μικρουπολογιστές. Τέλος, να πούμε ότι εξαιρετικής σημασίας είναι η ανάπτυξη των δράσεων για συνδρομή των συνανθρώπων μας κατ’ οίκον. Στόχος μας, στόχος όλης της κοινωνίας είναι η μείωση της εξάπλωσης του κορονοϊού, οπότε εφόσον μπορούμε να στηρίξουμε τους ανθρώπους που ανήκουν σε ευάλωτες κοινωνικές ομάδες στο χώρο στον οποίο βρίσκονται. Θα είναι ένα σημαντικό επίτευγμα στη μείωση της εξάπλωσης πανδημίας.

Στην Διακονία έχουμε αναπτύξει επί πενταετία το πρόγραμμα Διακονία κατ’ οίκον υποστηρίζοντας μοναχικούς συνανθρώπους μας στα σπίτια τους με εκπαιδευμένους εθελοντές. Έχουμε δει, ότι μέσα στην κρίση του κορονοϊού έχουν πολλαπλασιαστεί δυστυχώς οι ανάγκες, οπότε όλη η κοινωνία πρέπει να στρέψει και να ενσκήψει πάνω στο θέμα αυτό το οποίο παρατηρείται, την υποστήριξη των συνανθρώπων μας, πολλώ δε μάλλον των μοναχικών συνανθρώπων μας στο σπίτι.

Χαιρετίζουμε και πάλι την ευαισθησία όλων των ιδιωτικών φορέων, οι οποίοι θέλουν να συνδράμουν για την προαγωγή της υγείας και τη βελτίωση της κοινωνικής υγείας του συνόλου. Είμαστε στη διάθεση όλων για να μπορέσουμε όλοι μαζί να βελτιώσουμε την κατάσταση στη χώρα μας.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν έχουμε άλλον εκπρόσωπο, ούτε καν ο ΕΟΠΥΥ δεν έχει έρθει. Ο ΕΟΠΥΥ που είναι καλεσμένος δεν έχει στείλει εκπρόσωπο.

Δεν ήταν υποχρεωμένος να είναι σήμερα εδώ; Το κάνω ως παρατήρηση, γιατί δεν είναι ωραία εικόνα να αγνοούν το Κοινοβούλιο οι δημόσιοι οργανισμοί, γιατί θα αρχίσει να πέφτει βομβαρδισμός ερωτήσεων για τα πεπραγμένα τους.

Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Θα ήθελα να ρωτήσω τον κύριο Κολοβό όσον αφορά στην οριστική λύση προς επίλυση της μόνιμης κάλυψης των παγίων και διαρκών αναγκών, μετά από πέντε παρατάσεις όπως μας είπε των συμβάσεων σας, σε ποιο αριθμό προσλαμβανομένων κατά τη γνώμη σας, θα πρέπει να ανέρχεται; Δηλαδή πόσοι θα πρέπει να προσληφθούν ως μόνιμοι, ώστε να καλύψουν τις πάγιες και διαρκείς ανάγκες του ΕΣΥ;

Μετά θα ήθελα να ρωτήσω την κυρία Μουρούζη, αν έχει στο πρόγραμμά της να κάνει μια βόλτα στα πεζοδρόμια της Αθήνας, να δει πόσοι Έλληνες κοιμούνται και πόσοι από αυτούς είναι και άστεγοι και άρρωστοι; Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Θα ήθελα να κάνω μια ερώτηση προς τον κ. Γιαννάκο. Τι προτείνετε για το μέτρο της υποχρεωτικότητας και τελικά, εφόσον κάποιο ποσοστό, όχι από τους γιατρούς, εξ όσων γνωρίζω, αλλά από νοσηλευτές και γενικότερα το υπόλοιπο προσωπικό, πώς μπορούμε να τους γυρίσουμε πίσω;

Επίσης, προς τον κ. Κολοβό, θεωρείται, πως είναι θέμα πολιτικής βούλησης και κυβέρνησης, για λόγους που δεν έχουμε κατανοήσει, δεν έχει προβεί σε κάτι τέτοιο, δηλαδή, να καλύψει τους συμβασιούχους;

Τέλος, προς την κυρία Μουρούζη, τι γίνεται σε περίπτωση που κάνει κάποιος το εμβόλιο, αλλά μετά θα νοσήσει με covid; Πώς αυτός ο άνθρωπος θα μπει στο νοσοκομείο;

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ:** Θα ήθελα να ρωτήσω τους εκπροσώπους των δύο ανθρωπιστικών οργανώσεων, δηλαδή, των Γιατρών του Κόσμου και των Γιατρών Χωρίς Σύνορα, εάν έχουν εικόνα, ποιο είναι το ποσοστό εμβολιασμού, αυτή τη στιγμή, σε πληθυσμούς ειδικής ευαλωτότητας, όπως είναι οι πρόσφυγες που είναι στα ΚΥΤ, οι μετανάστες χωρίς χαρτιά, οι άστεγοι, οι τοξικοεξαρτημένοι, αυτοί οι ειδικοί πληθυσμοί, επειδή αυτοί έχουν μια παρέμβαση στο πεδίο, αν έχουν μια ακριβή εικόνα για το ποσοστό εμβολιαστικής κάλυψης αυτών των πολιτισμών.

Δεύτερον, θα ήθελα να ρωτήσω τον κ. Βαλτά, τον Πρόεδρο του Πανελλήνιου Φαρμακευτικού Συλλόγου, ποια είναι η εικόνα από τη διενέργεια rapid test στα φαρμακεία αυτή τη περίοδο, εάν η πλειονότητα των φαρμακοποιών συμμετέχει σε αυτό το σχέδιο διενέργειας, δηλαδή, rapid test κ.λπ., αν έχει εικόνα, ποιο είναι το ποσό το οποίο έχουν καταβάλει μέχρι στιγμής οι πολίτες για αγορά και διενέργεια τεστ στα ιδιωτικά φαρμακεία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Να ρωτήσω και εγώ, λοιπόν, τον κ. Γιαννάκο, επειδή κ. Πρόεδρε, είπατε κάποια νούμερα, κάποιους αριθμούς, είπατε 230 εκ των νοσηλευτών στις εντατικές, στις ΜΕΘ, μπήκαν στη διαδικασία της υποχρεωτικότητας και είναι εκτός των μονάδων αυτών, άρα και για αυτό υπάρχει και ένα πρόβλημα στη Θεσσαλονίκη, μου προκαλεί μεγάλη εντύπωση αυτό το νούμερο. Δηλαδή, μου λέτε, ότι 230 στις υπηρεσίες μονάδες αιχμής δεν είχαν εμβολιαστεί;

Μιλάτε την ίδια στιγμή, ότι πρέπει να υπάρξει πειθώ και πρέπει να υπάρξει μία συζήτηση για να πειστούν κάποιοι. Δηλαδή, αυτοί οι άνθρωποι, μετά από ένα, ενάμιση χρόνο, εκεί που γίνεται η μεγάλη μάχη στις εντατικές, εκεί που χάνονται άνθρωποι, συμπολίτες μας, εκεί που βλέπουμε αυτή τη πανδημία στην πιο φρικαλέα της εκδοχή και συνεχίζουν με μια συμπεριφορά, η οποία, θέλω να πιστεύω, ότι την καταδικάζετε σαν συμπεριφορά και επιστημονική και υπηρεσιακή και με οποιοδήποτε τρόπο και αν την χαρακτηρίσεις, είναι μια περίεργη συμπεριφορά. Πώς εσείς πιστεύετε, ότι θα μπορούσε κάποιος να τους πείσει αυτούς τους ανθρώπους; Κι αν τέλος πάντων, δεν πείθονται, ή έχουν κάποιες δοξασίες, κάποιες απόψεις και δικαίωμα του καθενός είναι να την έχει για το σπίτι του και για την ατομική του ζωή, αλλά εδώ δεν είναι υποχρεωμένη η πολιτεία, ότι θα έπρεπε να προστατεύσει τις δομές της, την αποστολή της, την λειτουργικότητά της, να βγάλει τον συμβολισμό της, την εικόνα της;

Αυτή είναι μια μεγάλη μου απορία και θα ήθελα πραγματικά να την σχολιάσετε, γιατί είστε και ένας άνθρωπος που είναι στην πρώτη γραμμή των υπηρεσιών υγείας και ένας άνθρωπος της μάχης και θέλω πραγματικά τη γνώμη σας.

**ΜΙΧΑΛΗΣ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων):** Οι συνάδελφοι, οι οποίοι τέθηκαν σε αναστολή καθηκόντων, μέχρι 31 Αυγούστου δούλευαν κανονικά στο σύστημα και μάλιστα, τέθηκαν σε αναστολή, επειδή το τελευταίο εξάμηνο δεν έχουν νοσήσει. Γιατί, αν είχαν νοσήσει θα ήταν στη δουλειά. Αυτό σημαίνει ότι προσέχουν και στη δουλειά τους με τα μέτρα ατομικής προστασίας, άρα σέβονται το ιό, αλλά προσέχουν και την ιδιωτική τους ζωή.

Ασφαλώς και πρέπει να εμβολιαστούν. Εμείς πρώτοι δώσαμε το καλό παράδειγμα και καλέσαμε τους συναδέλφους να εμβολιαστούν. Είναι όμως ένα σκληρό μέτρο η αναστολή καθηκόντων χωρίς ευρώ μισθό. Ένας, ο όποιος κάνει κακουργηματικές πράξεις, τίθεται σε αργία και για πολλά χρόνια, μέχρι να διερευνηθεί η υπόθεση παίρνει το 50% του μισθού. Δεν αξίζει αυτή η τύχη για τους συναδέλφους, που δεκαοχτώ μήνες ήταν στην πρώτη γραμμή και ταυτόχρονα, είπαμε, ότι αυτό το κλίμα δεν βοηθάει στην προσπάθεια που γίνεται να εμβολιαστούν όλο και περισσότεροι επαγγελματίες, επαγγελματικοί κλάδοι, όλο και όλο και περισσότεροι πολίτες. Έχει δημιουργήσει αρνητικά μηνύματα στην κοινωνία.

Εφαρμόστηκε η υποχρεωτικότητα, κύριε Οικονόμου, στο υγειονομικό προσωπικό που είναι εμβολιασμένο σε ποσοστό 95%. Μπορούν, λοιπόν, οι συνάδελφοι αυτοί να γυρίσουν πίσω με δύο διαγνωστικά τεστ την εβδομάδα, εργαστηριακά, με τα μέτρα προστασίας. Εξάλλου, εμείς έχουμε να αντιμετωπίσουμε κι άλλα μικρόβια πολύ πιο θανατηφόρα στα νοσοκομεία, να εργαστούν με ασφάλεια. Τώρα, γνωρίζετε πολύ καλά ότι ακόμη και οι εμβολιασμένοι, οι ίδιοι μπορεί να περνάνε τη νόσο ελαφριά, δεν καταλήγουν στις ΜΕΘ, μπορούν να μεταδώσουν τον ιό. Άρα, τα μέτρα προστασίας πρέπει να τα τηρούμε όλοι. Λέμε λοιπόν, να γυρίσουν οι συνάδελφοι μας πίσω και να κάνουμε μια προσπάθεια όλοι μαζί, με πειθώ να τους εμβολιάσουμε. Δηλητηριάστηκε το κλίμα τώρα. Ο καθένας έχει πάρει τη θέση του, έχουν δημιουργηθεί στρατόπεδα ότι δεν βοηθάει.

Στο σημείο αυτό γίνεται η β ΄ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Λοβέρδος Ιωάννης, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Μάρκου Κωνσταντίνος, Πολάκης Παύλος, Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Ζαχαριάδης Κωνσταντίνος, Μπαλάφας Ιωάννης, Ξανθός Ανδρέας, Τριανταφυλλίδης Αλέξανδρος (Αλέκος), Φωτίου Θεανώ, Αχμέτ Ιλχάν, Μπαράν Μπουρχάν, Πουλάς Ανδρέας, Γιαννακοπούλου Νάντια, Κατσώτης Χρήστος, Λαμπρούλης Γεώργιος, Αθανασίου Μαρία, Ασημακοπούλου Σοφία-Χάιδω και Απατζίδη Μαρία.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Ευχαριστούμε τον κ. Γιαννάκο. Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Μια ερώτηση προς την εκπρόσωπο του Πανελλήνιου Ιατρικού Συλλόγου, την κυρία Μαστοράκου. Θέλω, αν έχουν στοιχεία να μας παρουσιάσουν, πόσοι γιατροί ιδιώτες έχουν εμπλακεί με το θέμα του εμβολιασμού κατ’ οίκον. Εάν γνωρίζουν στοιχεία; Δηλαδή, πόσοι γιατροί έχουν δηλώσει στις ΥΠΕ ότι θέλουν να εμπλακούν με τον εμβολιασμό.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Ευχαριστούμε τον κ. Πουλά. Τον λόγο έχει η κυρία Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ (Εισηγήτρια της Μειοψηφίας):** Ευχαριστώ, κύριε Πρόεδρε.

Προς τον πρόεδρο της ΠΟΕΔΗΝ οι ερωτήσεις, επειδή εμπλέκεται στο συγκεκριμένο κομμάτι, αν γνωρίζει πόσο τοις εκατό των γυναικών και των ανδρών της ελληνικής αστυνομίας έχουν εμβολιαστεί. Ένα είναι αυτό.

Δεύτερον, αν υπάρχει εικόνα για το πώς λειτουργούν οι επιτροπές, οι οποίες δέχονται αιτήματα υγειονομικών εξαίρεσης από το μέτρο της αναστολής, ακριβώς γιατί για λόγους υγείας δεν μπορούν να κάνουν το εμβόλιο. Έχω χαρακτηριστική περίπτωση εργαζόμενη στο νοσοκομείο Παπαγεωργίου, με αναπηρία 69%, με όγκο, για την οποία ο νευρολόγος έχει συστήσει να μην κάνει το εμβόλιο και αυτή τη στιγμή, ενώ η ίδια είχε νοσήσει πέρυσι, παρέχοντας τις υπηρεσίες της μέσα στο καυτό κύμα της πανδημίας, έχει τεθεί σε αναστολή.

**ΜΙΧΑΛΗΣ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων):** Με βάση την υπουργική απόφαση, η οποία εκδόθηκε παραμονές του Δεκαπενταύγουστου, συγκεκριμένα 12 Αυγούστου, δίνονταν τρεις ημέρες προθεσμία, με συγκεκριμένα νοσήματα, όσοι πάσχουν από αυτά, να υποβάλουν αίτημα στις υγειονομικές επιτροπές, να εξαιρεθούν του εμβολιασμού. Μάλιστα, έπρεπε να συνοδεύεται η αίτηση αυτή με τις απαραίτητες ιατρικές βεβαιώσεις. Εμείς τότε αντιδράσαμε και είπαμε, δεν λειτουργούν τα ιατρεία στα νοσοκομεία, τα τακτικά, μέσα στο Δεκαπενταύγουστο και κανείς συνάδελφος, ακόμη και αν πάσχει από αυτά τα νοσήματα τα συγκεκριμένα, δεν μπορεί να βρει γιατρό να εξεταστεί σε δημόσιο νοσοκομείο, προκειμένου να κάνει αίτηση στις επιτροπές.

Για παράδειγμα, κανένας αλλεργιολόγος δεν υπάρχει στα νοσοκομεία της Θεσσαλονίκης ούτε στα νοσοκομεία της Δυτικής Μακεδονίας, για να τον βρουν οι συνάδελφοι να υποβάλουν αίτημα. Υπέβαλαν, λοιπόν, αίτηση χωρίς ιατρικά πιστοποιητικά. Με βάση το νόμο έπρεπε σε 5 ημέρες τα πιστοποιητικά αυτά να συζητηθούν, να απασχολήσουν την Επιτροπή και να απαντηθούν. Ξέρετε ότι απαντήθηκαν πολλά αρνητικά, όμως υπάρχουν πάρα πολλές εκκρεμότητες, πράγμα παράνομο, είναι ακόμη στις Επιτροπές κι ενώ όλες οι αιτήσεις θα έπρεπε να έχουν απαντηθεί πριν το τέλος του Αυγούστου, υπάρχουν τώρα συνάδελφοι που έχουν ακόμη εκκρεμότητες στις Υγειονομικές Επιτροπές και εργάζονται χωρίς να έχουν εμβολιαστεί.

Είπατε πριν για το ποσοστό της Ελληνικής Αστυνομίας. Οι ίδιοι οι εκπρόσωποι της Ελληνικής Αστυνομίας είπαν ότι είναι εμβολιασμένοι σε ποσοστό 80%. Εκεί υποχρεωτικότητα δεν υπάρχει. Υποχρεωτικότητα υπάρχει στην Πυροσβεστική, που είδατε το καλοκαίρι ότι ήταν ένας τομέας ο οποίος έδωσε πραγματικά τη ζωή του για να σβήνει φωτιές και υπάρχει και στο υγειονομικό προσωπικό που, 18 μήνες τώρα, δίνει μάχη και είναι εμβολιασμένο το μεγαλύτερο ποσοστό κι έχει πετύχει υγειονομική ανοσία στο 95%. Η κυβέρνηση ήθελε να στείλει ένα μήνυμα, αλλά τελικά το μήνυμα είναι αρνητικό. Πρέπει να διορθώσουν το λάθος και να γυρίσουν οι συνάδελφοι πίσω! Όταν μισός στους 10 δεν είναι εμβολιασμένος, με μέτρα προστασίας και δύο διαγνωστικούς ελέγχους δεν μπορεί να δημιουργήσει πρόβλημα στη δημόσια υγεία. Μεγάλο πρόβλημα δημιουργείται τώρα όταν πας στην Άμφισσα και δεν υπάρχει καρδιολόγος και πεθαίνει το έκτακτο περιστατικό, όταν οι ΜΕΘ της Βορείου Ελλάδος έχουν γεμίσει, όταν στην Κεντρική Μακεδονία λειτουργούν μόνο 106 κλίνες ΜΕΘ και δεν μπορούν να αναπτυχθούν καινούργιες γιατί το προσωπικό είναι σε διαθεσιμότητα! Τι είναι καλύτερο, λοιπόν, να δουλεύει ένας ανεμβολίαστος με μέτρα προστασίας και δύο rapid test ή να είναι σπίτι του, να μην υπάρχουν ΜΕΘ και να είναι σε λίστα αναμονής οι ασθενείς, όπως στο ΑΧΕΠΑ και το ΠΑΠΑΝΙΚΟΛΑΟΥ;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει η κυρία Μαστοράκου.

**ΑΝΝΑ ΜΑΣΤΟΡΑΚΟΥ (Α΄ Αντιπρόεδρος του Πανελληνίου Ιατρικού Συλλόγου)**: Ευχαριστώ πολύ.

Αυτή τη στιγμή γνωρίζω ότι υπάρχουν περίπου 1.000 γιατροί και πολυιατρεία πανελλαδικά που διενεργούν εμβολιασμούς στα σπίτια. Υπάρχει μία συνεργασία και με τις Υγειονομικές Περιφέρειες γιατί κάποιοι εμβολιασμοί διενεργούνται, όπως ξέρετε, και από τα Κέντρα Υγείας, υπάρχει, δηλαδή, μία αντίστοιχη δράση στον δημόσιο τομέα. Θεωρώ ότι είναι επαρκής η διαδικασία και υπάρχουν και πολλές συνεργασίες με τους δήμους και την τοπική αυτοδιοίκηση με τη βοήθεια του προγράμματος «Βοήθεια στο σπίτι». Ήδη διενεργούνται πάρα πολλοί εμβολιασμοί. Προχθές στην Πάτρα είχαμε την τιμή να εμβολιάσουμε μία γιαγιά 103 ετών με το πρόγραμμα αυτό και, πραγματικά, τρέχει εξαιρετικά καλά. Τώρα θα γίνει η ανάλογη πρόσκληση και στους παιδιάτρους να ενταχθούν, ώστε να εμβολιάζουν τα παιδιά στο ιατρείο τους ή στα σπίτια τους, αναλόγως.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Βαλτάς.

**ΑΠΟΣΤΟΛΟΣ ΒΑΛΤΑΣ (Πρόεδρος του Πανελλήνιου Φαρμακευτικού Συλλόγου)**: Θα ήθελα να πω ότι ακριβή αριθμό όσον αφορά το πόσα rapid test κάνουν τα φαρμακεία δεν έχω. Αυτό που ξέρω είναι ότι αυτό προτάθηκε στον Πανελλήνιο Φαρμακευτικό Σύλλογο ενόψει της τουριστικής περιόδου, διότι τα προβλήματα που υπήρχαν ήταν σε περιοχές όπου ή δεν υπήρχαν διαγνωστικά κέντρα ή ήταν ελάχιστα, με αποτέλεσμα οι φαρμακοποιοί που μπήκαν στην διαδικασία της διενέργειας βοήθησαν να ξεμπλοκάρουν όλοι αυτοί οι τουρίστες στα μικρά ή μεγάλα νησιά, όπου πραγματικά είχαν πρόβλημα να έρθουν και μετά να φύγουν. Θυμάμαι τα αγωνιώδη τηλέφωνα δημάρχων μικρών νησιών όπου μόνο φαρμακοποιός υπήρχε, που ζητούσαν να βρεθεί μια λύση ώστε να πάει ο κόσμος στο νησί τους. Αυτό όσον αφορά τον ρόλο που παίξαμε εμείς όταν η διεξαγωγή γινόταν περισσότερο για τους τουρίστες που ήρθαν στον τόπο μας . Πραγματικά, εγώ βλέπω τον ρόλο της αναγκαιότητας, όχι μονάχα της διεξαγωγής του rapid, διότι κατά τη διάρκεια του σαββατοκύριακου που για Χ λόγους κάποιος θέλει να κάνει rapid, τα φαρμακεία δέχονται πίεση, αλλά κάτω από συνθήκες που γνωρίζουν κι έχουν εκπαιδευτεί και βοηθούν σε όλη αυτή τη διαδικασία ώστε, επί της ουσίας, να δουλέψει η οικονομία.

Εγώ αυτό συνειδητοποιώ, διότι όλος αυτός ο αριθμός των ανεμβολίαστων, που πραγματικά ένας μεγάλος βαθμός και το έχουμε συνειδητοποιήσει, πραγματικά με τον τρόπο αυτόν μπορεί να κινηθεί εκεί που πρέπει, είτε να πάει σε ένα οδοντιατρείο, είτε να μπει σε ένα κλειστό χώρο κ.λπ..

Κύριε Υπουργέ, όμως, δεν έχω αυτή τη στιγμή εικόνα να σας πω, άλλα ξέρω πολύ καλά, όμως, ως προς τον αριθμό των φαρμακείων είναι πάνω από το 65% με 70% που κάνει αυτή τη στιγμή rabid, ενώ ξεκινήσαμε με 1.500 – 2.000 συναδέλφους.

Τέλος, αν θα μπορούσα να σας βάλω έναν μεγάλο προβληματισμό για την επιτυχία του εγχειρήματος μέσα από τα ιατρεία. Όπως γνωρίζετε, ένα εμβόλιο της Pfizer θέλει ένα χρονικό διάστημα, όχι σε συνθήκες υπερψύξης των -75 βαθμών, αλλά σε συνθήκες ψυγείου στους 2 με 8 βαθμούς. Από την ανασύστασή του, όμως, οι 6 δόσεις πρέπει να γίνουν σε 6 ώρες. Καταλαβαίνετε ότι αυτό είναι ένα τεράστιο θέμα και για τους γιατρούς, διότι πρέπει να κλείσουν 6 ραντεβού, αν δεν τα κάνουν ή αν δεν έρθουν οι 2 ή 3 ή αν δεν έχουμε την ημέρα αυτή μέσα στο 6ωρο τα 6 ραντεβού χάνεται η δόση. Είναι λεπτά σημεία.

Πιστεύω ότι το θέμα του εμβολιασμού από τα ιατρεία ή όταν επιλυθούν τα θέματα και να συνταγογραφηθεί αυτό και να μπει και στα φαρμακεία είναι, όταν θα είναι μονοδοσικά. Μόνο, όταν θα είναι μονοδοσικά θα δείτε πραγματικά οι παιδίατροι να μπορούν να κάνουν άνετα στα παιδάκια εμβόλια από τα ιατρεία τους. Τώρα, όμως, ο αρνητικός παράγοντας του θέματος είναι, ότι εγώ πρέπει να κάνουμε μέσα σε 6 ώρες 6 εμβόλια, διαφορετικά χάνεται η δόση και είναι κρίμα να χαθεί. Εκτός κι αν θεωρούμε ότι μπορούμε να κάνουμε 3 ή 4 δόσεις και να πετάγονται στον κάλαθο των αχρήστων τα υπόλοιπα 3, τα οποία, πρέπει να κάνει για να συμπληρώσει την εξάδα. Είναι ένας προβληματισμός που τον καταθέσουμε στο Υπουργείο, διότι αυτό είναι το μεγαλύτερο πρόβλημα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Κολοβός.

**ΣΤΑΥΡΟΣ ΚΟΛΟΒΟΣ (Εκπρόσωπος της Πανελλήνιας Συντονιστικής Επιτροπής των 4.000 συμβασιούχων στην υγεία με το Πρόγραμμα ΟΑΕΔ και μέλος του Δ.Σ. του Συλλόγου Εργαζομένων Εθνικού Κέντρου Αποκατάστασης (Ε.Κ.Α.):** Θέλω να απαντήσω στο ερώτημα δύο βουλευτών. Θα ήθελα να απαντήσω στο ερώτημα της κυρία Απατζίδη, στο αν πιστεύουμε ότι είναι θέμα πολιτικής βούλησης η μονιμοποίηση;

Θα απαντήσω, ναι, είναι θέμα πολιτικής βούλησης.

Η κυβέρνηση τώρα εν μέσω πανδημίας έδειξε ότι, όταν βγήκαν τα αποτελέσματα της Προκήρυξη 2Κ/2021, λόγω πανδημίας προσέλαβε κι άλλους 400 περίπου Τ.Ε Νοσηλευτές από τη λίστα, ενώ δεν ήταν επιτυχόντες στην προκήρυξη, γιατί ήταν έκτακτης ανάγκης και έπρεπε να συμπληρώσει από το να προκηρύξει άλλον διαγωνισμό. Η πανδημία τρέχει. Προσέλαβε άλλους 450, που δεν ήταν επιτυχόντες και ήταν στις λίστες αναμονής, κάτι που δεν προβλέπεται και καλά έκανε, γιατί μιλάμε τώρα για πανδημία. Άρα, μπορεί να νομοθετήσει. Το χρονοδιάγραμμα, ο νόμος, λέει ότι με σύμβαση ορισμένου χρόνου σε παίρνουν για πρόσκαιρες ανάγκες μέχρι 24 μήνες. Εμείς, ξανά είπα αρχικά, κλείνουμε τώρα 60 μήνες, 5 χρόνια και είπε ο κ. Πλεύρης, ότι θα παραταθεί το πρόγραμμα μας για άλλους 12 μήνες.

Εν τάχει θα σας πω ότι το πρόγραμμα μας, το 2016, στο οποίο συμμετείχε και ο πρώην Υπουργός Υγείας, που το υλοποίησαν και ο κ. Ξανθός, μπορεί να το επιβεβαιώσει, χαρακτηρίστηκε «ειδικό πρόγραμμα». Τα ειδικά προγράμματα εξαιρούνται από το Π.Δ.164/2004 του κ. Παυλόπουλου και μπορούν να παρατείνονται και μετά το 24μηνο.

Γιατί το λέω αυτό;

Ξέραμε ότι καλύπτουμε πάγιες ανάγκες. Δεν έγινε μια έκτακτη για 12 μήνες να καλύψετε πρόσκαιρες ανάγκες.

Μπήκαμε να καλύψουμε πάγιες ανάγκες και συγκεκριμένα θα σας πω, ότι στην Υπηρεσία που δουλεύω όλοι καλύπτουν πάγιες ανάγκες. Μπήκαμε 20 άτομα σε κενές οργανικές θέσεις όλοι, γιατί είχαν βγει σε συνταξιοδοτήσεις, γιατί είχαν γίνει μαζικές φυγές μετά τα μνημόνια, γιατί το σύστημα κατέρρεε να πούμε την αλήθεια, γιατί τότε ίσχυε το 5 προς 1.

Το 2016, λοιπόν, που βγήκε το ΦΕΚ δεν μπορούσαμε να κάνουμε προσλήψεις τόσο σημαντικές στην υγεία, τις κάναμε δια της πλαγίας – ας πούμε - από το πρόγραμμα του ΑΕΠ. Αυτό το σύστημα παγιώθηκε και πήραμε παράταση και το 2017 και το 2018 και το 2019 με τη νέα κυβέρνηση και το 2020.

Εσείς, κύριε Οικονόμου, θα θυμόσαστε. Έχουμε έρθει και στο γραφείο σας και είχαμε κάνει μια ενημέρωση, παρότι σαν Βουλευτής Αντιπολίτευσης της Νέας Δημοκρατίας είχατε δώσει επιφυλάξεις για τα Προγράμματα του ΑΕΠ, όταν πήραμε παράταση και είχαμε μιλήσει και με τον κύριο Κοντοζαμάνη, προς τιμήν σας μας υποσχεθήκατε και μας είπατε ότι δεν το είχατε μελετήσει καλά και ότι όντως καλύπτουν πάγιες ανάγκες.

Δεσμεύομαι στα λόγια του κυρίου Κοντοζαμάνη στη Βουλή και γιατί αναφέρω τον κύριο Κοντοζαμάνη και δεν αναφέρω τον κ. Κικίλια;

Γιατί τα θέματα των συμβασιούχων τα είχε αναλάβει από το πρώτο διάστημα που πήγαμε ο κ. Κοντοζαμάνης. Μας έχει δεχτεί εμένα προσωπικά και την Πανελλήνια Επιτροπή Συμβασιούχων στο γραφείο του τρεις φορές, έχουμε κάνει και τηλεδιάσκεψη με τον κ. Κοντοζαμάνη. Το Υπουργείο Υγείας και με την προηγούμενη κυβέρνηση και θα αναφέρω τον κ. Ξανθό ήταν ανοιχτό για εμάς τους συμβασιούχους, όπου πάντα μας έδινα πληροφόρηση και μας μιλούσαν.

Για αυτό ευελπιστώ να συμβεί αυτό και με τον καινούργιο Υπουργό τον κ. Πλεύρη που δεν τον έχουμε συναντήσει ακόμα, αλλά είχε πει ο κ. Κοντοζαμάνης ότι πρέπει να βρεθεί μια μόνιμη λύση. Αυτό το είπε λέγοντας ότι «θα σας δώσουμε μία 5η χρονιά παράτασης. Ευελπιστούμε να κερδίσουμε χρόνο είμαστε μέσα στην πανδημία» το εκτιμήσαμε αυτό «εννοείται» μου λέει «έχουμε άλλες προτεραιότητες, αλλά είσαστε αναγκαίοι για το σύστημα, πρέπει να δουλέψετε».

Πέρασε, όμως, και αυτή 5η χρονιά και βλέπουμε ότι ανακοίνωσε ο κ. Πλεύρης προχθές πάλι ο κ. Πλεύρης και μια 6η χρονιά.

Ευελπιστούμε, ότι θα λυθεί το θέμα την 6η χρονιά.

Πιστεύω, ότι είναι πολιτική βούληση – ξανακαταλήγω στην ερώτηση που μου έκανε η Βουλευτής - γιατί το λέει και μία πρόσφατη απόφαση που δημοσιεύτηκε τον Φλεβάρη του Ευρωπαϊκού Δικαστηρίου, είχε γίνει ένα προδικαστικό ερώτημα – να το ξέρετε όλοι - που είπε ότι οι συμβάσεις που έχουν καταχρηστικά – ας πούμε - ανανεωθεί μετά, γιατί τις συμβάσεις δεν τις ανανεώνουμε εμείς, τις συμβάσεις μας τις ανανεώνει το κράτος και μας έχει φτάσει 6 χρόνια πιστεύοντας ότι πρέπει να παραμείνουμε στο σύστημα καλύπτοντας τις πάγιες ανάγκες.

Αλλά πώς πιστεύετε εσείς ότι ένας εργαζόμενος μπορεί να οργανώσει τη ζωή του έχοντας έξι χρόνια συμβάσεις ορισμένου χρόνου και κάθε χρόνο είναι με ημερομηνία λήξης και ξανά και ξανά;

Δεν μπορούμε να οργανώσουμε τη ζωή μας. Μπήκαμε με ανήλικα τέκνα παράδειγμα και τα παιδιά μας ενηλικιωθήκαν.

Σε έναν επερχόμενο διαγωνισμό δεν θα πάρουμε τα μόρια που πήραμε εμείς, που τα είχαμε πάρει το 2016. Εγώ παράδειγμα προσωπικά, δεν θα πάρω τα μόρια για τα παιδιά, γιατί έχουν ενηλικιωθεί. Έχεις μπει με άλλα κριτήρια, λοιπόν, και πας να συμμετέχεις σε έναν διαγωνισμό πάλι με άλλα κριτήρια. Έχεις μοριοδοτηθεί με κοινωνικά κριτήρια το 2006 - να τα πει ο κύριος Ξανθός που το Πρόγραμμα ο ΣΥΡΙΖΑ το ξέρει απέξω και ανακατωτά - και τώρα είναι πράγματα που πρέπει να κοιταχθούν για εμάς ειδικά τους συμβασιούχους.

Μπήκαμε με άλλα κριτήρια και έχουν αλλάξει τελείως μετά από έξι χρόνια τα κριτήρια. Είναι πολύ σημαντικό.

Πιστεύω ότι η πολιτική βούληση όταν η Αντιπολίτευση επανειλημμένα έχει δώσει λευκή επιταγή στην κυβέρνηση να νομοθετήσει να φέρει μια τροπολογία βασιζόμενη και στην Οδηγία του Ευρωπαϊκού Δικαστηρίου 760/ 2018 η οποία δημοσιεύτηκε στις 11 Φλεβάρη του 2021, η οποία να σας πω ακριβώς, ότι λέει συγκεκριμένα στην ελληνική κυβέρνηση και στις κατά τόπους κυβερνήσεις να εφαρμόσουν το Ευρωπαϊκό Δίκαιο και όπου επιτρέπει να εξεταστεί - για παράδειγμα το απαγορεύει το άρθρο 103 του Συντάγματος - να βρεθεί κάτι και να βρεθεί ένας τρόπος ο οποίος να μην αντίκειται στο Ευρωπαϊκό Δίκαιο που μιλάει για μετατροπή των συμβάσεων σε αορίστου χρόνου και όχι μόνο μετατροπή, αλλά ότι η σύμβαση αυτή ήταν εξαρχής αορίστου χρόνου.

Αυτό αυταπόδεικτα αποδεικνύεται. Όταν έξι χρόνια εγώ δεν έχω ούτε μία ημέρα διακοπή στη σύμβασή μου, με χρειάζονται, με ανανεώνουν, ξανά και ξανά 3, 4, 5, 6 χρόνια και πόσο πιο κατανοητό να γίνει και πόσο πιο εμφανές, όταν έχουν ανανεωθεί από δύο κυβερνήσεις που αποδεικνύει ισόποσα, πλέον, τρία χρόνια η μια και τρία χρόνια η άλλη που δεν είμαστε καθόλου κομματικά και μας έδωσε μια παράταση μια κυβέρνηση.

Έχουμε ανανεωθεί 6 συνεχόμενα χρόνια για να δουλεύουμε και έχουμε πάρει παρατάσεις μέχρι το Φλεβάρη του 2023.

Εγώ πιστεύω ότι είναι μοναδική ευκαιρία να βρεθεί μια λύση τώρα από όλα τα κόμματα.

Η πρώτη Βουλευτής που δεν της απάντησα και είπε πόσοι πιστεύουμε ότι είναι το νούμερο που πρέπει να μονιμοποιηθούν, το έχει πει αυτό η ΠΟΕΔΗΝ και θα το ξέρει πολύ καλύτερα ο κ. Γιαννάκος, θα σας πω ότι είναι 30.000 οι οργανικές θέσεις.

Εμείς, δηλαδή οι συμβασιούχοι του ΟΑΕΔ ξεκινήσαμε με 4.000 και έχουμε μείνει 3.000 στην πορεία.

Ξέρετε γιατί έχουμε μείνει 3.000;

Πολλοί από εμάς, δεν άντεξαν και φύγανε. Δεν επιτρέπονται οι μετακινήσεις στο πρόγραμμά μας, αλλά και πολλοί είχαν μπει για ένα χρόνο και στη συνέχεια μετακινήθηκαν σε άλλο νομό. Σε έξι χρόνια οργανώνει ο κάθε άνθρωπος τη ζωή του, δηλαδή, έχουν κάνει τις οικογένειες και τα παιδιά τους, μετακόμισαν και πήγαν σε άλλη πόλη, αλλά και κάποιοι φύγανε και άλλοι συνταξιοδοτήθηκαν. Επίσης, άλλοι βλέποντας ότι δεν υπάρχει λύση στο θέμα των συμβασιούχων πήραν μέρος σε άλλες προκηρύξεις του Α.Σ.Ε.Π. και προσλήφθηκαν ως μόνιμοι -και μπράβο τους- σε άλλες θέσεις. Οπότε, αριθμητικά έχουμε μειωθεί και έχουμε μείνει περίπου 3.100.

Θα προσθέσω και περίπου γύρω στους 3.000 συμβασιούχους επικουρικούς που είχαν μείνει εκτός διαγωνισμού τις 2Κ και είναι και αυτοί από το 2014. Θα πρέπει να το ξέρετε ότι υπάρχουν και περίπου 3.000 συμβασιούχοι επικουρικοί και όχι ως πρόγραμμα του Ο.Α.Ε.Δ.. Το νούμερο είναι 3.100 παλιοί επικουρικοί, είναι επί Άδωνι Γεωργιάδη και παίρνουν παρατάσεις και έχουν φτάσει το 2021 να δουλεύουν εφτά χρόνια.

Δεν έχω να προσθέσω κάτι άλλο, κύριε Πρόεδρε, σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας ευχαριστούμε πολύ.

Έχει ενδιαφέρον αυτό το θέμα και αφορά πολύ κόσμο. Πραγματικά έχουμε μιλήσει και μαζί, κύριε Κολοβέ.

Εγώ, όπως σας είπα και τότε και συνεχίζω να το λέω και τώρα, δεν αμφισβητώ πραγματικά την προσφορά και την αναγκαιότητα σας. Είναι, όμως, όπως καταλαβαίνετε και οι διαδικασίες προσλήψεων συγκεκριμένες, οροθετούνται από τους νόμους και το Σύνταγμα.

Δεν ξέρω με ποιον τρόπο θα λύσουμε αυτό το ζήτημα, αλλά η αναγκαιότητα αυτού του προσωπικού μετά από πέντε ή έξι χρόνια, έχοντας και την εμπειρία που είναι δεδομένη, γιατί πρέπει να νομοθετούμε βάσει των εργαλείων που έχει η Πολιτεία τη συγκεκριμένη χρονική στιγμή και περιμένουμε τις πρωτοβουλίες, αν χρειαστεί και όποτε χρειαστεί.

Τον λόγο έχει η κυρία Μουρούζη.

**ΧΡΙΣΤΙΑΝΝΑ ΜΟΥΡΟΥΖΗ (Υπεύθυνη Ανθρωπιστικών Υποθέσεων στο Ελληνικό Τμήμα των Γιατρών Χωρίς Σύνορα):** Σας ευχαριστώ πολύ, κύριε Πρόεδρε.

Μήπως θα ήταν εύκολο να επαναλάβετε το ερώτημα που μου τέθηκε, γιατί είχα κάποιες διακοπές στη σύνδεση του ίντερνετ;

Μήπως θα ήταν εύκολο, κύριε Πρόεδρε;

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Ξανθός, για να επαναλάβει το ερώτημα.

**ΑΝΔΡΕΑΣ ΞΑΝΘΟΣ:** Κυρία Μουρούζη, ρώτησα και εσάς και τον εκπρόσωπο των «Γιατρών του Κόσμου», για το εάν έχετε εικόνα για την εμβολιαστική κάλυψη σε πληθυσμούς ειδικής ευαλωτότητας, όπως είναι οι πρόσφυγες, οι μετανάστες, οι άστεγοι, οι τοξικό-εξαρτημένοι, οι Ρομά και τα λοιπά.

**ΧΡΙΣΤΙΑΝΝΑ ΜΟΥΡΟΥΖΗ (Υπεύθυνη Ανθρωπιστικών Υποθέσεων στο Ελληνικό Τμήμα των Γιατρών Χωρίς Σύνορα):** Αυτή τη στιγμή κύριε Ξανθέ, εγώ δεν έχω κάποια διαθέσιμα στοιχεία, ωστόσο από την εμπειρία των ομάδων, δεν είναι μεγάλη η κάλυψη. Και τι θέλω να πω;

Από το πρόγραμμα το οποίο λειτουργεί από τον Αύγουστο του 2021 στο κέντρο της Αθήνας, ουσιαστικά είναι ένα κέντρο δικτύωσης, προαγωγής υγείας και ενημέρωσης με κοινωνικό λειτουργό που θα διευθετήσει το ραντεβού εμβολιασμού, όχι μόνο σε πρόσφυγες ή μετανάστες, αλλά και σε όποια ευάλωτη ομάδα προσέλθει.

Κύριε Ξανθέ, ουσιαστικά η προσέλευση είναι αρκετή και κάνουμε ότι είναι δυνατόν για να βοηθήσουμε τις κοινότητες. Ωστόσο, όμως, αναφέρθηκα και στην αρχική μου τοποθέτηση ότι υπάρχουν αρκετά διαδικαστικά ζητήματα, τα οποία δεν επιτρέπουν την ολοκλήρωση των εμβολιασμών. Σαφώς, μπορεί να επιτευχθεί με καλύτερη κάλυψη σε αυτές τις κοινότητες, ο αριθμός δεν είναι μεγάλος, γιατί ακριβώς υπάρχουν διαδικαστικά ζητήματα.

Ελπίζω ότι σας κάλυψα, σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε κυρία Μουρούζη.

**ΜΙΧΑΛΗΣ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων):** Κύριε Πρόεδρε, μου επιτρέπετε ένα λεπτό να πω για τους συμβασιούχους;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Ορίστε κ. Γιαννάκο, έχετε τον λόγο.

**ΜΙΧΑΛΗΣ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων) :** Ευχαριστώ, κύριε Πρόεδρε.

Θέλω να πω το εξής. Όταν είναι νορμάλ οι συνθήκες, σαφώς και μπορεί κάποιος να επικαλεστεί το Σύνταγμα. Εδώ, όμως, έχουμε έναν υγειονομικό πόλεμο, εδώ και 19 μήνες. Οι συνάδελφοι αυτοί, δουλεύουν πάνω από πέντε χρόνια, 16.000 άνθρωποι, στην πρώτη γραμμή, σε ΜΕΘ, στα τμήματα επειγόντων περιστατικών, σε ζωτικής σημασίας λειτουργίες των νοσοκομείων. Οι κενές οργανικές θέσεις είναι 45.000 στα νοσοκομεία της χώρας. Ως εκ τούτου, λοιπόν, καλύπτουν πάγιες και διαρκείς ανάγκες. Υπάρχουν δικαστικές αποφάσεις, πρωτόδικες, που δικαιώνουν τους συναδέλφους και αποφάσεις των ευρωπαϊκών δικαστηρίων. Όταν, λοιπόν, έχουμε πόλεμο ή αν είχαμε πόλεμο στρατιωτικό, οι έφεδροι στρατιώτες θα μονιμοποιούνταν στο στρατό. Εδώ που έχουμε υγειονομικό πόλεμο, οι συνάδελφοι που είναι στην πρώτη γραμμή, με παρέκκλιση, έστω, του Συντάγματος, δεν πρέπει να μονιμοποιηθούν στο Εθνικό Σύστημα Υγείας;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Βλέπω ότι σας επηρέασαν οι σειρήνες, σήμερα, κύριε Γιαννάκο, αλλά ήταν μόνο για άσκηση, όχι για πόλεμο. Όμως, εντάξει, συμφωνώ κι εγώ ότι υπάρχει πραγματικά ένα θέμα.

Κύριε Υπουργέ, θέλετε να σχολιάσετε κι εσείς;

Ορίστε παρακαλώ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας) :** Ευχαριστώ, κύριε Πρόεδρε.

Επειδή έγινε μια ολόκληρη κουβέντα, η επιθυμία της πολιτικής ηγεσίας είναι, όταν φέρει τις ανανεώσεις τις συγκεκριμένες που έχουμε συζητήσει, να αναφερθεί σε ένα συνολικό σχεδιασμό.

Οφείλω, όμως, να πω το εξής και το λέω εξαρχής και το είπα και χθες, κύριε Πρόεδρε. Προφανώς, όλες οι λύσεις είναι εντός του Συντάγματος. Δεν μπορεί να υπάρχουν λύσεις εκτός Συντάγματος. Και όπως πολύ καλά γνωρίζουν, ήδη, υπάρχει ένα θέμα αναφορικώς με τη μοριοδότηση, σε απόφαση Τμήματος, το οποίο έστειλε την απόφαση, την παρέπεμψε, λόγω σπουδαιότητας, στην Ολομέλεια.

Συνεπώς, η βούληση είναι να βρεθούν οι λύσεις στο πλαίσιο του Συντάγματος. Όσοι μιλάνε - αναφέρομαι στον πολιτικό κόσμο, δεν αναφέρομαι στις διεκδικήσεις για μονιμοποίηση - στην πραγματικότητα, το μόνο που κάνουν, είναι να δίνουν επιχειρήματα σε αυτούς που προσβάλλουν τις προκηρύξεις που βγαίνουν. Διότι στα πλαίσια της προσβολής, αυτό το οποίο λέγεται, είναι ότι προσπαθούμε να μονιμοποιήσουμε τον κόσμο που είναι ήδη μέσα από το παράθυρο. Ακούω και τις ευρωπαϊκές αποφάσεις, στις οποίες αναφέρθηκαν, όμως, υπάρχει το Συμβούλιο της Επικρατείας.

Συνεπώς, θα ψάξουμε να βρούμε την καλύτερη δυνατή λύση, η οποία υπάρχει. Η λύση αυτή έρχεται μέσα από τις προκηρύξεις και μέσα από τις προκηρύξεις μπορεί να γίνει κουβέντα πώς θα καλυφθούν και συγκεκριμένες θέσεις στο μεγαλύτερο βαθμό και να δικαιωθούν όσοι βρισκόντουσαν στο σύστημα.

Γι’ αυτόν ακριβώς το λόγο- όπως έχω πει και στον Γιαννάκο, που έχουμε συναντηθεί τρεις φορές - από την πολιτική ηγεσία τη συγκεκριμένη, δεν θέλω να κάνω κανέναν αιφνιδιασμό, στο πλαίσιο όταν μιλάμε με τους κοινωνικούς εταίρους, όπως αντίστοιχα και με τον εκπρόσωπο των 4.000 του ΟΑΕΔ. Γι’ αυτό, ακριβώς, εγώ ζήτησα, μαζί με την αναπληρώτρια που έχει και την αρμοδιότητα αναφορικώς με τα νοσοκομεία, να υπάρξουν οι παρατάσεις, ώστε συγκεκριμένα να έρθουμε, όταν θα γίνονται και οι παρατάσεις και να παρουσιάσουμε τον όλο μας σχεδιασμό, για να ξέρουμε τι κάνουμε στα πλαίσια της νομιμότητας, με την καλύτερη δυνατή λύση.

Συνεπώς, θα ανοίξει αυτή η κουβέντα, όταν γίνουν και οι ανανεώσεις των συγκεκριμένων συμβάσεων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε, κύριε Υπουργέ.

Τον λόγο έχει ο κ. Υφαντής.

**ΑΝΑΣΤΑΣΙΟΣ ΥΦΑΝΤΗΣ (Επιχειρησιακός Διευθυντής Γιατροί του Κόσμου):** Αν και δεν υπάρχουν επίσημα δεδομένα επιδημιολογικής επιτήρησης για τους πρόσφυγες και τους μετανάστες ούτε για ειδικές ομάδες, με μία πρόχειρη άτυπη εκτίμηση αυτό που μπορούμε να πούμε στον πληθυσμό που διαμένει στα Κέντρα Υποδοχής και σε δομές προσφύγων είναι ότι πιθανότατα η εμβολιαστική κάλυψη κυμαίνεται κάτω από το 2%, κυρίως, λόγω διοικητικών προβλημάτων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ποιο νούμερο είπατε; Δεν σας ακούσαμε, ποιο νούμερο είπατε;

**ΑΝΑΣΤΑΣΙΟΣ ΥΦΑΝΤΗΣ (Επιχειρησιακός Διευθυντής Γιατροί του Κόσμου):** Κάτω από το 2%.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Στα Κέντρα;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Στα οργανωμένα Κέντρα είναι 2%;

**ΑΝΑΣΤΑΣΙΟΣ ΥΦΑΝΤΗΣ (Επιχειρησιακός Διευθυντής Γιατροί του Κόσμου):** Στους χώρους υποδοχής. Σας φαίνεται χαμηλό;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):**  Εσάς τι σας φαίνεται, δηλαδή;

**ΑΝΑΣΤΑΣΙΟΣ ΥΦΑΝΤΗΣ (Επιχειρησιακός Διευθυντής Γιατροί του Κόσμου):** Είναι πολύ χαμηλό, εξαιρετικά χαμηλό. Απλά είναι μια άτυπη εκτίμηση διότι, επαναλαμβάνω, δεν υπάρχουν επίσημα δεδομένα επιδημιολογικής επιτήρησης. Άρα δεν μπορώ με βεβαιότητα να πω ότι αυτός είναι ο αριθμός, όμως, αυτή είναι η άτυπη εκτίμηση που μπορούμε να κάνουμε και επαναλαμβάνω συνδέεται με το γεγονός ότι υπάρχει δυσκολία στην παροχή του ψηφιακού πιστοποιητικού, οπότε ο πληθυσμός που είχε καταγραφεί για να εμβολιαστεί, βλέποντας ότι δεν λαμβάνει το κατάλληλο πιστοποιητικό, δεν συμμετείχε στη συνέχεια, γιατί στην αρχή τα πράγματα ήταν πολύ ενθαρρυντικά ιδίως το Μάιο με τις εμβολιαστικές καμπάνιες. Από κει και πέρα όταν πραγματώθηκε ο εμβολιασμός είδαμε ότι υπήρχε ισχνή συμμετοχή και είναι διαφορετική η εικόνα ανά γεωγραφική περιφέρεια και συνδέεται και με τα θέματα διαχείρισης των προμηθειών και του εμβολίου. Οπότε υπάρχουν μια σειρά ζητημάτων που θεωρούμε ότι ενδεχομένως τώρα να λυθούν. Γι΄ αυτό είπαμε και προηγουμένως ότι χαιρετίζουμε αυτή την ομαδική πρωτοβουλία που έστω και τώρα, καθυστερημένα, έρχεται και θεωρούμε ότι θα βελτιωθεί η εικόνα και θα αυξηθούν τα ποσοστά εμβολιαστικής κάλυψης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Λοβέρδος Ιωάννης, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Μάρκου Κωνσταντίνος, Πολάκης Παύλος, Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Ζαχαριάδης Κωνσταντίνος, Μπαλάφας Ιωάννης, Ξανθός Ανδρέας, Τριανταφυλλίδης Αλέξανδρος (Αλέκος), Φωτίου Θεανώ, Αχμέτ Ιλχάν, Μπαράν Μπουρχάν, Πουλάς Ανδρέας, Γιαννακοπούλου Νάντια, Κατσώτης Χρήστος, Λαμπρούλης Γεώργιος, Αθανασίου Μαρία, Ασημακοπούλου Σοφία-Χάιδω και Απατζίδη Μαρία.

Τέλος, και περί ώρα 11.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΟΙΚΟΝΟΜΟΥ ΙΑΣΩΝ ΦΩΤΗΛΑΣ**